КIуэкIуэ Юрий усакIуэ Евтушенкэ Евгенийрэ абы и щхьэгъусэмрэ яхуэзащ
Дыгъуасэ КIуэкIуэ Юрий КъБР-м и Правительствэм и Унэм щахуэзащ усакIуэ Евтушенкэ Евгенийрэ абы и щхьэгъусэмрэ.
ЗэIущIэм щытепсэлъыхьащ иджырей зэманым литературэм иIэ мыхьэнэм, щIалэгъуалэр тхылъым, художественнэ творчествэм и щапхъэ нэхъыфIхэм дегъэхьэхыным.
Евтушенкэ Евгений и псалъэм къыхигъэщащ Темыркъан Юрий, Шемякин Михаил сымэ фIы дыдэу зэрицIыхур. Республикэм зэрыщыIа зэманым къриубыдэу усакIуэр Кулиев Къайсын и унэ-музейм еплъащ, художник цIэрыIуэхэм я лэжьапIэхэм кIуащ. Абы псом нэхърэ нэхъ игу ирихьащ Налшык къалэм гъуазджэмкIэ и музейм щIэлъ фрескэ зэIущахэр. «Дэ Къэбэрдей-Балъкъэрыр гуапэу къытIуощIэ. УщымыгуфIыкIыпIэ иIэкъым щэнхабзэм и IуэхущIапIэхэр, фэеплъхэр зэтегъэувэжыным республикэм зэрыщегугъум», — жиIащ хьэщIэм.
ЗэIущIэм и кIэухым Евтушенкэ Евгений КъБР-м и Iэтащхьэм тыгъэ къыхуищIащ иужь дыдэу къыдэкIа и тхылъыр.
КъБР-м и Iэтащхьэмрэ Правительствэмрэ я пресс-IуэхущIапIэ.
